**Respirația existenței ca un omagiu**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Am trăit veșnicia fluturelui\*

nu trebuie să bat la ușă pășesc în mine inocent smerenii

cu genunchii tociți pleacă în pelerinaj prin atomii

care strigă numele meu separat mă împarte chemarea unicului

tuturor solvența iubirii e binecunoscută axioma

e plină de fluturi eu polenul penetrez aerul cu omagii subtile

puțin câte puțin templul soarelui își multiplică arhitecturile stranii

în arterele timpului meu

sârguința de-a fii ar ajunge dacă incisivii cunoașterii nu s-ar toci periodic

învăț odată cu frământatul lutului să înod luceferi

la încheietura brațelor aerul miroase a prunc alăptat proaspăt

în căuș nu caut urma arginților nici linia norocului

îmbrățișarea nu-i virusată de îndoială pentru mine muntele

chiar sare în mare dar e muntele meu

mustește de prometei îi recunosc după incandescența atingerii

indiscutabil zborurile vor avea altitudinea credințelor

chiar de-aș putea să donez supernovele

din falange (notarii n-au tipizate pentru idealiștii irecuperabili)

gravitația

ar învinge pe cel ce nu simte văzduhul din piatră

peste umărul vulturului zeic m-am lăsat privit de abis

mi-am adunat genunchii din scoică

sub binecuvântările tale am lăsat la apă corăbii expediția spre centru

(spre el/ea/eu ca lumină sau ca perfecțiune energetică)

se pregătește minuțios de milenii

tridentul va să-mi despice spaimele necruțător

până la măduvă

mări impudice au început să-mi adoarmă în palme

un fel de melodie a tăcerilor astrale mi-a îngerit visele

le-am agățat ca pe ștergare deasupra ușii

să-mi vegheze icoanele

lumina din oamenii mi-a luat cu asalt sufletul

redută gata să predea cetatea

dizolvările mele astrale mi-au rătăcit spațiul și doar aerul

lasă în urmă amintiri suave cu miros de busuioc

așezându-se-n cruce